ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0077/96 υποβολή: Jessica Larive (ELDR) προς το (30 Iανουαρίου 1996)

Θέμα: Η απαγόρευση των διαφημίσεων της τηλεόρασης για παιγνίδια, στην Ελλάδα

Γνωρίζει το Συμβούλιο την απαγόρευση που ισχύει στην Ελλάδα για τις διαφημίσεις παιγνιδιών στην τηλεόραση έως τις 10 μ.μ.; Εάν ναι, μπορεί να ανακοινώσει το Συμβούλιο

1. εάν είναι δυνατόν να θεωρηθεί η απαγόρευση αυτή ως μέτρο προστατευτισμού εκ μέρους της ελληνικής κυβέρνησης, με στόχο την προστασία της οικείας βιομηχανίας παιγνιδιών εις βάρος των άλλων ευρωπαίων κατασκευαστών παιγνιδιών;

2. εάν αντιβαίνει η ενέργεια αυτή προς την υλοποίηση της εσωτερικής αγοράς και την ελεύθερη κυκλοφορία αγαθών και υπηρεσιών, ειδικότερα δε προς τα άρθρα 30 και 59 της Συνθήκης;

3. εάν παραβιάζεται κατ' αυτόν τον τρόπο το πνεύμα της οδηγίας «Τηλεόραση χωρίς Σύνορα» η οποία, υπό τον όρο της θέσπισης ελαχίστων κανόνων για την προστασία των παιδιών, επιτρέπει τη διαφήμιση για παιδιά στην τηλεόραση;

Εάν ναι, μπορεί να ανακοινώσει το Συμβούλιο εάν προτίθεται να αναλάβει βραχυπρόθεσμα δράση με στόχο την άρση της εν λόγω απαγόρευσης;

Απάντηση (10 Οκτωβρίου 1996)

Το Συμβούλιο δεν είναι αρμόδιο να κρίνει κατά πόσον η συμπεριφορά των κρατών μελών είναι σύμφωνη με τις διατάξεις της Συνθήκης ή κοινοτικών νομοθετικών πράξεων.

Θα πρέπει η κα Βουλευτής να απευθυνθεί στην Επιτροπή η οποία είναι ο θεματοφύλακας της Συνθήκης.
ΓΡΑΠΤΗ ΕΡΩΤΗΣΗ E-0937/96 υποβολή: Shaun Spiers (PSE) προς την Επιτροπή (23 Απριλίου 1996)

Θέμα: Δημοσιονομική πρόβλεψη για επιθεωρητές κτηνιάτρους

Με την ευκαιρία της συμφωνίας του Συμβουλίου όσον αφορά την Οδηγία 95/29/ΕΚ ((ΕΕ L 148 της 30.06.1995, σελ. 52 )) σχετικά με τη μεταφορά ζώων, τον Ιούνιο 1995, έγινε μνεία στη σημασία να προσληφθούν πρόσθετοι επιθεωρητές κτηνίατροι με σκοπό την παρακολούθηση της εφαρμογής και εκτέλεσης της Οδηγίας αυτής.

Θα ήταν δυνατόν να επιβεβαιώσει η Επιτροπή ότι προβλέφθηκε κατάλληλο ποσό στον προϋπολογισμό για τους πρόσθετους επιθεωρητές και αν ναι, πόσοι έχουν ήδη διοριστεί και πόσοι θα διοριστούν στο εγγύς μέλλον;

Απάντηση του κ. Fischler εξ ονόματος της Επιτροπής (28 Μαΐου 1996)

Η Επιτροπή δεν έχει αποφασίσει, στο πλαίσιο των μέσων που προβλέπονται στον προϋπολογισμό του 1996, να αυξήσει το προσωπικό της Γενικής Διεύθυνσης Γεωργίας, συμπεριλαμβανομένων των κτηνιατρικών μονάδων. Οι περιορισμοί ως προς την πρόσληψη επιπλέον προσωπικού που έχει θέσει η Επιτροπή καθιστούν επίσης δυσχερή την πρόσληψη επιπλέον προσωπικού.
ΓΡΑΠΤΗ ΕΡΩΤΗΣΗ E-0992/96 υποβολή: Richard Howitt (PSE) προς την Επιτροπή (26 Απριλίου 1996)

Θέμα: Μελέτη σχετικά με το αστικό φαινόμενο στο πλαίσιο της ιταλικής προεδρίας

Προτίθεται η Επιτροπή να μεριμνήσει για την εκπόνηση της μελέτης σχετικά με το αστικό φαινόμενο που ζήτησε η ιταλική προεδρία, συμπεριλαμβανομένης ειδικής αξιολόγησης όσον αφορά την ανάγκη να συμπεριληφθεί αστική αρμοδιότητα στη Συνθήκη για την Ευρωπαϊκή Ένωση;

Προτίθεται επίσης να διασφαλίσει τη σύνταξη ειδικού κειμένου για μια τέτοια τροποποίηση της Συνθήκης ούτως ώστε να ενημερωθούν σχετικά τα κράτη μέλη κατά τη Διακυβερνητική Διάσκεψη;

Απάντηση της κ. Wulf-Mathies εξ ονόματος της Επιτροπής (6 Ιουνίου 1996)

Με πρωτοβουλία της ιταλικής προεδρίας, η μελέτη «Πόλεις και αστικές περιοχές μεταξύ της διεθνοποίησης και της αειφορικότητας: προς νέους στόχους χωροταξικής ανάπτυξης και αύξησης της απασχόλησης» εκπονήθηκε από το Politecnico di Milano. Η έκθεση αυτή παρουσιάστηκε κατά την άτυπη συνεδρίαση των υπουργών περιφερειακής πολιτικής και χωροταξίας στη Βενετία στις 3 και 4 Μαΐου 1996.

Η Επιτροπή δεν έχει αναμιχθεί άμεσα στην εκπόνηση αυτής της μελέτης.

Δεν προβλέπεται στη συνθήκη εκτίμηση της ανάγκης για αστική αρμοδιότητα, στα πλαίσια της εν λόγω μελέτης, και, επί του παρόντος, δεν υπάρχουν ενδείξεις ότι το θέμα αυτό πρόκειται να συζητηθεί κατά τη διάρκεια της διακυβερνητικής διάσκεψης.
ΓΡΑΠΤΗ ΕΡΩΤΗΣΗ E-1650/96 υποβολή: Hiltrud Breyer (V) προς την Επιτροπή (24 Iουνίου 1996)

Θέμα: Kατάλοιπα φθαλικών ενώσεων σε βρεφικές τροφές

1. Πως αξιολογεί η Επιτροπή το γεγονός ότι σε βρετανικές τροφές βρεφών βρέθηκαν κατάλοιπα φθαλικών ενώσεων του πλαστικοποιητή PVC;

2. Τι έρευνες διεξήχθησαν για να προσδιοριστεί η επιβάρυνση σε φθαλικά; Μπορεί η Επιτροπή να προσκομίσει στην ερωτώσα σχετικά έγγραφα;

3. Σε ποια βρετανικά προϊόντα παιδικών τροφών μετρήθηκαν υψηλές περιεκτικότητες φθαλικών; Επιχειρήθηκαν παρόμοιες μετρήσεις σε παιδικές τροφές εκτός Μ. Βρετανίας; Σε ποιες άλλες χώρες της Ε.Ε. διατίθενται στην αγορά τα εν λόγω προϊόντα;

4. Ποιοί άμεσοι και έμμεσοι μακροπρόθεσμοι, μεσοπρόθεσμοι και βραχυπρόθεσμοι κίνδυνοι υφίστανται για την υγεία των βρεφών που έχουν τραφεί με τις μολυσμένες τροφές;

5. Ποιά μέτρα έχει λάβει η Μεγάλη Βρετανία προκειμένου να αποσύρει από την αγορά τα εν λόγω προϊόντα;

6. Ποιά μέτρα προτίθεται να λάβει η Επιτροπή, προκειμένου να εμποδίσει την πώληση μολυσμένων βρεφικών τροφών στην ΕΕ και να προστατεύσει τα βρέφη από την κατανάλωση τέτοιων προϊόντων σε όλη την ΕΕ;

Απάντηση του κ. Bangemann εξ ονόματος της Επιτροπής (29 Ιουλίου 1996)

Η Επιτροπή παραπέμπει το Αξιότιμο Μέλος στην κοινή απάντηση που έδωσε στις γραπτές ερωτήσεις Ε-1593/96 της κ. Crawley και στην Ε-1778/96 του κ. White ((ΕΕ C 322 της 28.10.1996, σελ.87. )).

Η Επιτροπή θα διαβιβάσει επίσης απευθείας στο Αξιότιμο Μέλος και τη Γραμματεία του Κοινοβουλίου τη γνώμη της επιστημονικής επιτροπής τροφίμων, στην οποία γίνεται αναφορά στην ανωτέρω απάντηση.
ΓΡΑΠΤΗ ΕΡΩΤΗΣΗ E-1571/96 υποβολή: Johanna Maij-Weggen (PPE) προς την Επιτροπή (24 Ιουνίου 1996)

Θέμα: Η καταβολή της εισφοράς που οφείλει η Γαλλία στις Κάτω Χώρες, στο πλαίσιο της Σύμβασης σχετικά με τη ρύπανση του Ρήνου με χλωριούχες ενώσεις

1. Γνωρίζει η Επιτροπή ότι η Γαλλία εξακολουθεί να μην έχει ακόμη καταβάλει το ποσό των 9,711 εκατ. φιορινίων που οφείλει στις Κάτω Χώρες στο πλαίσιο της εισφοράς που απορρέει από τη Σύμβαση της 25 Σεπτεμβρίου 1991, με τη ρύπανση του Ρήνου με χλωριούχες ενώσεις;

2. Γνωρίζει η Επιτροπή ότι η Γαλλία όφειλε να είχε ήδη πληρώσει το ποσό πριν από την 1η Φεβρουαρίου 1995;

3. Είναι διατεθειμένη η Επιτροπή, η οποία ήταν παρούσα κατά την υπογραφή της ως άνω σύμβασης, αφενός να ζητήσει διευκρινίσεις από τη Γαλλία σχετικά με τους λόγους που την εμπόδισαν να εκπληρώσει τις χρηματοοικονομικές της υποχρεώσεις, αφετέρου δε να την επαναφέρει στην τάξη;

Απάντηση της κ. Bjerregaard εξ ονόματος της Επιτροπής (19 Ιουλίου 1996)

Η Επιτροπή πληροφορήθηκε ότι τα χρήματα εισπράχθηκαν από τις Κάτω Χώρες τον Ιούνιο 1996.
ΓΡΑΠΤΗ ΕΡΩΤΗΣΗ E-1293/96 υποβολή: Roberto Mezzaroma (UPE) προς την Επιτροπή (31 Μαΐου 1996)

Θέμα: Βλάσφημη κινηματογραφική ταινία

Η εταιρεία «Modern People News» ανεκοίνωσε προσφάτως ότι έχει την πρόθεση να γυρίσει στις Ηνωμένες Πολιτείες κινηματογραφική ταινία με θέμα την σεξουαλική ζωή του Ιησού Χριστού.

Στην ταινία αυτή, θα εμφανίζεται ο Ιησούς Χριστός ως ομοφυλόφιλος ενώ τον ρόλο της Μαρίας της Μαγδαληνής θα ερμηνεύει γνωστή Γαλλίδα πόρνη.

Ερωτάται η Επιτροπή:

1. Ποιά δράση μπορεί να αναληφθεί προκειμένου να μη γυριστεί η βλάσφημη αυτή κινηματογραφική ταινία;

2. Τί μπορεί να πράξει η Επιτροπή προκειμένου να απαγορεύσει την προβολή της ταινίας, εάν τελικώς αυτή γυριστεί, στις κινηματογραφικές αίθουσες των χωρών της Ένωσης;

Απάντηση του κ. Monti εξ ονόματος της Επιτροπής (24 Ιουλίου 1996)

Οι διατάξεις της Συνθήκης ΕΚ δεν δίνουν στην Επιτροπή γενικά την εξουσία να απαγορεύσει την παραγωγή, τη διανομή και την κατοχή των σχετικών προϊόντων. Επισημαίνεται ότι οι διατάξεις της Συνθήκης σχετικά με την ελεύθερη κυκλοφορία των αγαθών και υπηρεσιών (άρθρα 30-36 και 59) επιτρέπουν στα κράτη μέλη να απαγορεύσουν την παραγωγή, τη διανομή και την κατοχή ταινιών του είδους αυτού για λόγους χρηστών ηθών, δημόσιας τάξης ή δημόσιας υγείας, εφόσον η απαγόρευση δεν συνιστά αυθαίρετη διάκριση ή έμμεσο περιορισμό για την ελεύθερη κυκλοφορία των αγαθών και υπηρεσιών μεταξύ των κρατών μελών.
ΓΡΑΠΤΗ ΕΡΩΤΗΣΗ E-1417/96 υποβολή: Shaun Spiers (PSE) προς την Επιτροπή (6 Iουνίου 1996)

Θέμα: Κανονισμός για ορισμένα εντόσθια βοοειδών (SBO)

Ποιά μέτρα έχει λάβει η Επιτροπή για να διασφαλίσει ότι όλα τα σφαγεία που λειτουργούν στην ΕυρωπαΪκή Ένωση γνωρίζουν τους κανονισμούς οι οποίοι θεσπίσθηκαν πρόσφατα στο Ηνωμένο Βασίλειο και αφορούν ορισμένα εντόσθια βοοειδών;

Προτείνει η Επιτροπή να θεσπισθούν παρόμοιοι κανονισμοί σε όλη την Ευρωπαϊκή Ένωση;

Απάντηση του κ. Fischler εξ ονόματος της Επιτροπής (28 Ιουνίου 1996)

Η Επιτροπή κοινοποιεί άμεσα στα κράτη μέλη τα μέτρα που πρόκειται να ληφθούν σχετικά με τα συγκεκριμένα εντόσθια βοοειδών, όπως προβλέπεται από την κοινοτική νομοθεσία. Επιπλέον, τα εν λόγω μέτρα δημοσιεύονται στην Επίσημη Εφημερίδα. Το Ηνωμένο Βασίλειο έχει ενημερώσει τα λοιπά κράτη μέλη και την Επιτροπή σχετικά με τα ληφθέντα μέτρα όσον αφορά τη Σπογγώδη Εγκαφαλοπάθεια των Βοοειδών (ΣΕΒ). Οι αρχές των κρατών μελών έχουν την ευθύνη για την επικοινωνία με τα σφαγεία στο έδαφός τους.

Η Επιστημονική Κτηνιατρική Επιτροπή προβαίνει επί του παρόντος στην εκτίμηση της ανάγκης για τη λήψη μέτρων σχετικά με την ΣΕΒ σε άλλα κράτη μέλη. Με βάση τις συστάσεις της Επιστημονικής Κτηνιατρικής Επιτροπής, η Ευρωπαϊκή Επιτροπή θα προτείνει τη λήψη τυχόν απαραίτητων μέτρων.
ΓΡΑΠΤΗ ΕΡΩΤΗΣΗ E-1327/96 υποβολή: Josu Imaz San Miguel (PPE) προς την Επιτροπή (3 Iουνίου 1996)

Θέμα: Χορήγηση ενισχύσεων σε γαλλικά αλιευτικά ανοικτής θαλάσσης

Από αναφορές του γαλλικού τύπου μπορεί να υποτεθεί ότι η Γαλλική Υποδιεύθυνση Αλιείας χορήγησε άμεσες ενισχύσεις στους πλοιοκτήτες αλιευτικών ανοιχτής θαλάσσης ως αντιστάθμιση για την παύση της αλιείας αντσούγιας, όπως είναι υποχρεωμένοι μέχρι τις 31 Μαΐου με βάση την γαλλοϊσπανική αλιευτική συμφωνία. Τούτο ενδέχεται να έχει συμβεί υπό την απειλή παράτασης του αποκλεισμού του λιμένος της Μπαγιόνα από τα ανωτέρω πλοία.

Αντίγραφο των πληροφοριών επιδόθηκε από εμένα προσωπικά στον εκπρόσωπο της Επιτροπής ο οποίος ήταν παρών στο Ευρωπαϊκό Κοινοβούλιο στην Επιτροπή Αλιείας στις 24 Απριλίου.

Η ύπαρξη των ενισχύσεων αυτών θα σήμαινε ότι επιχορηγείται ένας στόλος που έχει σήμερα δυνατότητες αλιείας άλλων ειδών, όπως ο βακαλάος, και θα μπορούσε να θεωρηθεί αθέμιτος ανταγωνισμός έναντι άλλων αλιευτικών στόλων, στο βαθμό που οι αλιείς που αλιεύουν στους ίδιους ψαρότοπους, πωλούν το προϊόν της αλιείας στις ίδιες αγορές και διαθέτουν διαρθρώσεις ανάλογου κόστους, θα αντιμετώπιζαν το ενδεχόμενο αναιτιολόγητων δημόσιων ενισχύσεων στους ανταγωνιστές τους.

Θα προβεί η Ευρωπαϊκή Επιτροπή στην απαραίτητη έρευνα για την επιβεβαίωση της χορήγησης των ενισχύσεων αυτών;

Σε περίπτωση δε που επιβεβαιωθούν, θα κινήσει η Επιτροπή τις διαδικασίες κατ' αυτών, και κατά του διαπράξαντος το αδίκημα, ήτοι της Γαλλικής Κυβερνήσεως;

Απάντηση της κ. Bonino εξ ονόματος της Επιτροπής (16 Ιουλίου 1996)

Από τη στιγμή που έλαβε γνώση των σχετικών στοιχείων, η Επιτροπή επικοινώνησε με τις γαλλικές αρχές οι οποίες επιβεβαίωσαν ότι πράγματι σχεδιάζεται η χορήγηση ενισχύσεων με στόχο τη διαφοροποίηση των αλιευτικών μεθόδων που χρησιμοποιούνται από τους αλιείς που αλιεύουν με μηχανότρατες στη χώρα των Βάσκων και οι εν λόγω ενισχύσεις προβλέπονται στο πλαίσιο ενός προγράμματος που συνδέεται με την κοινοτική πρωτοβουλία PESCA. Προβλέπονται επίσης αποζημιώσεις για τη μερική ανεργία του πληρώματος των συγκεκριμένων σκαφών λόγω της παύσης των δραστηριοτήτων.

Η Επιτροπή ζήτησε από τις γαλλικές αρχές να κοινοποιήσουν τα προγράμματα χορήγησης ενισχύσεων πριν από την υλοποίησή τους και σε εύθετο χρόνο, έτσι ώστε να παρασχεθεί η δυνατότητα στην Επιτροπή να εξετάσει εάν είναι σύμφωνα με τους κανόνες που εφαρμόζονται στον τομέα αυτό.
ΓΡΑΠΤΗ ΕΡΩΤΗΣΗ E-1201/96 υποβολή: Richard Howitt (PSE) προς την Επιτροπή (15 Μαΐου 1996)

Θέμα: Eξέδρα σε αχρηστία στην περιοχή OCCIDENTAL, νήσος CANVEY, Έσεξ

Ποιά μέτρα προτίθεται να αναλάβει η Επιτροπή για να απομακρύνει την εξέδρα πετρελαίου μήκους ενός μιλίου η οποία βρίσκεται στην περιοχή OCCIDENTAL της νήσου CANVEY στο Έσεξ, στοίχισε 9 εκατομ. στερλίνες για να κατασκευαστεί και δεν χρησιμοποιήθηκε ποτέ από τότε που κατασκευάστηκε πριν από 20 χρόνια; Συμφωνεί η Επιτροπή ότι αυτό το έκτρωμα αποτελεί σαφές σύμβολο της βιομηχανικής παρακμής της περιοχής του Νοτίου Έσεξ και ότι η απομάκρυνσή του είναι απαραίτητη προϋπόθεση για να αποκατασταθεί το κλίμα εμπιστοσύνης των επενδυτών ώστε να βοηθήσουν την οικονομική ανάπτυξη; Θα μπορούσε η Επιτροπή να διερευνήσει περαιτέρω το ζήτημα και να καθορίσει συγκεκριμένη δράση προς αντιμετώπισή του;

Απάντηση της κ. Wulf-Mathies εξ ονόματος της Επιτροπής (17 Ioυλίου 1996)

Όσον αφορά το Ευρωπαϊκό Ταμείο Περιφερειακής Ανάπτυξςη (ΕΤΠΑ), δεν είναι δυνατόν να αναληφθεί καμία δράση από την Επιτροπή σχετικά με την εξέδρα πετρελαίου στην περιοχή Occidental στη νήσο Canvey στην οποία αναφέρεται το Αξιότιμο Μέλος του Κοινοβουλίου.

Η εν λόγω περιοχή δεν είναι επιλέξιμη στο πλαίσιο του στόχου 2 των διαρθρωτικών ταμείων. Επιπλέον, όσον αφορά τις περιφέρειες του στόχου 2 στο Ηνωμένο Βασίλειο, η αποκατάσταση εγκαταλελειμμένων βιομηχανικών γηπέδων υποστηρίζεται από το ΕΤΠΑ μόνο εφόσον είναι δυνατόν να συνδεθεί άμεσα με τη δημιουργία νέων οικονομικών δραστηριοτήτων και απασχόλησης.

Η Επιτροπή δεν είχε μέχρι τούδε την ευκαιρία να μελετήσει το εν λόγω γήπεδο λεπτομερώς και, κατά συνέπεια, δεν είναι σε θέση να σχολιάσει τον τοπικό αντίκτυπό του.
ΓΡΑΠΤΗ ΕΡΩΤΗΣΗ E-1620/96 υποβολή: Richard Howitt (PSE) προς την Επιτροπή (24 Ιουνίου 1996)

Θέμα: Οι ολιγότερο ανεπτυγμένες χώρες ως πτυχή στη Διακυβερνητική Διάσκεψη

Κατά την εκπόνηση των θέσεων που υπέβαλε στη Διακυβερνητική Διάσκεψη σχετικά με την κοινή εξωτερική πολιτική και πολιτική ασφαλείας σε ποίες διαβουλεύσεις και έρευνα προέβη η Επιτροπή με κυβερνήσεις και οργανώσεις στις ολιγότερο ανεπτυγμένες χώρες;

Συμφωνεί η Επιτροπή ότι μία κοινή εξωτερική πολιτική και πολιτική ασφαλείας μοιραίως θα επικεντρώσει την προσοχή της Ευρώπης στα δικά της σύνορα και θα μειώσει την προτεραιότητα που δίδεται στις ολιγότερο ανεπτυγμένες χώρες σε παγκόσμια κλίμακα;

Σχεδιάζει η Επιτροπή να αναλάβει τυχόν πρωτοβουλίες επί του θέματος;

Απάντηση του κ. Santer εξ ονόματος της Επιτροπής (29 Ιουλίου 1996)

Η έκθεση της ομάδας προβληματισμού, η γνώμη της Επιτροπής και η ενδιάμεση έκθεση της ιταλικής προεδρίας αναγνωρίζουν ξεκάθαρα την κοινή εξωτερική πολιτική και πολιτική ασφάλειας ως τρόπο για την αξιοποίηση της ταυτότητας και την αύξηση της επιρροής της Ένωσης σε διεθνείς υποθέσεις. Πώς να αποκτήσει η Ένωση σαφή εξωτερική ταυτότητα είναι σίγουρα ένα από τα κύρια θέματα που συζητούνται αυτή τη στιγμή από την Διακυβερνητική Διάσκεψη (ΔΔ).

Κατά την άποψη της Επιτροπής για να επιτευχθεί αυτό πρέπει ορισμένες παραδοσιακές αρμοδιότητες της Κοινότητας σε θέματα εξωτερικής πολιτικής και πολιτικής ασφάλειας να προσαρμοσθούν στα σημερινά δεδομένα έτσι ώστε να εκφράζουν τις σημερινές συνθήκες στις διεθνείς υποθέσεις, να γίνει ουσιαστικότερη και συνεπέστερη η κοινή εξωτερική πολιτική και πολιτική ασφάλειας και τα διάφορα μέσα πολιτικής να χρησιμοποιούνται με περισσότερη συνοχή και συντονισμό.

Ο κύριος στόχος είναι επομένως να γίνει η Ένωση αποτελεσματικός διεθνής εταίρος. Η ενίσχυση της κοινής εξωτερικής πολιτικής και πολιτικής ασφάλειας θα παράσχει το πλαίσιο στο οποίο μπορούν να τεθούν προτεραιότητες και να ακολουθηθούν πολιτικές. Δεν υπάρχει λόγος να υποθέσει κανείς ότι κάτι τέτοιο θα καταστήσει την Ένωση εσωστρεφή ή θα έχει αρνητικό αντίκτυπο στις σχέσεις της Ένωσης με τις λιγότερο ανεπτυγμένες χώρες.

Οι εταίροι της Ένωσης ανά τον κόσμο παρακολουθούν την ΔΔ με ενδιαφέρον και από την πλευρά της η Επιτροπή τους ενημερώνει και ακούει τις απόψεις τους μέσω των διάφορων μορφών πολυμερούς ή διμερούς διαλόγου που υπάρχουν.
ΓΡΑΠΤΗ ΕΡΩΤΗΣΗ E-1321/96 υποβολή: Felipe Camisσn Asensio (PPE) προς την Επιτροπή (3 Iουνίου 1996)

Θέμα: Συμφωνία της Κοινότητας με τις Ηνωμένες Πολιτείες της Αμερικής σε θέματα πολιτικής αεροπορίας

Σχετικά με την εν εξελίξει συζήτηση όσον αφορά τις κατευθυντήριες γραμμές των εξωτερικών σχέσεων της Ευρωπαϊκής Ένωσης με τις Ηνωμένες Πολιτείες της Αμερικής στον τομέα της πολιτικής αεροπορίας:

1. Ποια θα ήταν τα πλεονεκτήματα, κατά την άποψη της Επιτροπής, από τη σύναψη συμφωνίας με βάση τη συνολική αντιμετώπιση του θέματος που θα περιελάμβανε όχι μόνον την ελευθέρωση της υπερατλαντικής εναέριας κυκλοφορίας αλλά και τον καθορισμό κοινών προδιαγραφών όσον αφορά τις αρμοδιότητες, τις δημόσιες βοήθειες, τον έλεγχο της εναέριας κυκλοφορίας, την ασφάλεια, ή την προστασία του περιβάλλοντος;

2. Ποια είναι η άποψη της Επιτροπής σχετικά με μία κοινή εναέρια ζώνη ΕΕ/ΗΠΑ ως προς τον πολλαπλασιασμό διάφορων διμερών εθνικών συμφωνιών «Open skies»;

Απάντηση του κ. Kinnock εξ ονόματος της Επιτροπής (9 Ioυλίου 1996)

Όπως θα γνωρίζει το Αξιότιμο Μέλος του Κοινοβουλίου, το Συμβούλιο απεφάσισε, στις 17 Ιουνίου, να εξουσιοδοτήσει την Επιτροπή, εξ ονόματος της Κοινότητας, για την έναρξη διαπραγματεύσεων σχετικά με την πολιτική αεροπορία, με τις Ηνωμένες Πολιτείες.

Μία συνολική συμφωνία μεταξύ της Κοινότητας και των Ηνωμένων Πολιτειών θα επέτρεπε στους μεταφορείς να αναπτύξουν τις δραστηριότητές τους σε ένα κανονιστικό πλαίσιο που εξασφαλίζει ισότιμους όρους υγιούς ανταγωνισμού στις δύο πλευρές του Ατλαντικού καθώς και στις υπερατλαντικές γραμμές.

Οι υπάρχουσες εθνικές διμερείς συμφωνίες είναι πολύ περιορισμένες σε σημαντικά ζητήματα όπως οι όροι του ανταγωνισμού, η ιδιοκτησία και ο έλεγχος και η πρόσβαση στα αεροδρόμια.
ΓΡΑΠΤΗ ΕΡΩΤΗΣΗ E-0382/96 υποβολή: Νικήτας Κακλαμάνης (UPE) προς το (26 Φεβρουαρίου 1996)

Θέμα: Γλώσσες του Γραφείου Εναρμόνισης στο πλαίσιο της εσωτερικής αγοράς (εμπορικά σήματα, υποδείγματα)

Σύμφωνα με τον Κανονισμό (ΕΚ) αριθ. 40/94 ((ΕΕ L 11 της 14.01.1994, σελ. 1. )) του Συμβουλίου της 20.12.1993 ιδρύθηκε το «Γραφείο Εναρμόνισης στο πλαίσιο της εσωτερικής αγοράς (εμπορικά σήματα, σχέδια και υποδείγματα)» και καθορίστηκαν ως «γλώσσες του Γραφείου η αγγλική, η γαλλική, η γερμανική, η ισπανική και η ιταλική».

Ερωτάται το Συμβούλιο με ποιά κριτήρια καθόρισε μόνο τις προαναφερθείσες ως γλώσσες του Γραφείου και όχι όλες τις επίσημες γλώσσες της Ευρωπαϊκής Ένωσης;

Απάντηση (14 Οκτωβρίου 1996)

Το Συμβούλιο παραπέμπει τον αξιότιμο βουλευτή στις αποφάσεις οι οποίες ελήφθησαν στις 29 Οκτωβρίου 1993 από τη Συνδιάσκεψη των Αντιπροσώπων των Κυβερνήσεων των κρατών μελών οι οποίοι συνήλθαν σε επίπεδο αρχηγών κρατών ή κυβερνήσεων, καθώς και στον κανονισμό για το κοινοτικό σήμα ((ΕΕ L 11 της 14.01.1994, σελ. 1. )), το οποίο εξέδωσε το Συμβούλιο στις 20 Δεκεμβρίου 1993, ιδίως δε στα άρθρα 115, 116 και 117.
ΓΡΑΠΤΗ ΕΡΩΤΗΣΗ E-1621/96 υποβολή: Richard Howitt (PSE) προς την Επιτροπή (24 Iουνίου 1996)

Θέμα: Tο μέλλον των διαθρωτικών ταμείων μετά το 1999

Ποίες μελέτες, εκθέσεις ή άλλου είδους έρευνα είναι επί του παρόντος στη διάθεση της Επιτροπής - είτε έχουν παραχθεί εντός είτε έχουν παραχθεί εκτός Επιτροπής -όσον αφορά το μέλλον των διαρθρωτικών ταμείων μετά το 1999;

Ποίες από αυτές τίθενται στη διάθεση του Ευρωπαϊκού Κοινοβουλίου;

Γνωρίζει η Επιτροπή μελέτες οι οποίες να είναι επί του παρόντος υπό εκπόνηση ή σχεδιάζει την εκπόνηση μελετών επί του θέματος κατά την προσεχή διετία;

Απάντηση της κας Wulf-Mathies εξ ονόματος της Επιτροπής (31 Ιουλίου 1996)

Η Επιτροπή υπέβαλε στο Ευρωπαϊκό Συμβούλιο της Μαδρίτης προσωρινή έκθεση για τις επιπτώσεις της διεύρυνσης η οποία περιλαμβάνει τους πρώτους προσανατολισμούς σχετικά με το μέλλον των διαρθρωτικών ταμείων. Η ανακοίνωση αυτή διαβιβάστηκε επίσης στο Κοινοβούλιο. Σύμφωνα με τα συμπεράσματα της Μαδρίτης, η Επιτροπή θα συνεχίσει τις ενέργειές της για την αξιολόγηση των επιπτώσεων της διεύρυνσης στις χώρες της Κεντρικής και Ανατολικής Ευρώπης στη συνοχή.

Η Επιτροπή επεξεργάζεται εξάλλου την πρώτη έκθεση για την πρόοδο που επετεύχθη στην πραγματοποίηση της κοινωνικής και οικονομικής συνοχής, η οποία θα εγκριθεί το φθινόπωρο και η οποία θα δώσει τις κατευθύνσεις για το μέλλον της διαρθρωτικής πολιτικής. Αμέσως μετά την έγκρισή της, η έκθεση αυτή θα διαβιβαστεί στο Κοινοβούλιο καθώς και στα άλλα όργανα.

Η Επιτροπή έχει επίσης την πρόθεση να υποβάλει τις δημοσιονομικές προοπτικές για τη μετά το 1999 περίοδο, αμέσως μετά το τέλος της Διακυβερνητικής συνδιάσκεψης, η οποία θα συμπεριλαμβάνει επίσης τη χρηματοδότηση της διαρθρωτικής πολιτικής. Η ανακοίνωση αυτή θα διαβιβασθεί επίσης στο Κοινοβούλιο μετά την έγκρισή της από την Επιτροπή.
ΓΡΑΠΤΗ ΕΡΩΤΗΣΗ E-0592/96 υποβολή: Anita Pollack (PSE) προς την Επιτροπή (11 Μαρτίου 1996)

Θέμα: Ανακύκλωση καδμίου

Σύμφωνα με το φυλλάδιο του Συμβουλίου της Ευρώπης με τον τίτλο «Κάδμιο στα τρόφιμα», το κάδμιο στην Ευρώπη ανακυκλώνεται μόνον κατά 5%, έναντι του 15-20% στις Ηνωμένες Πολιτείες.

Γιατί το ποσοστό αυτό είναι τόσο χαμηλό, και δύναται η Επιτροπή να προτείνει κάποιον τρόπο για να ενθαρρυνθεί η ευρύτερη ανακύκλωση του καδμίου;

Απάντηση της κ.Bjerregaard εξ ονόματος της Επιτροπής (24 Μαΐου 1996)

Στην ανακοίνωσή προς το Συμβούλιο που εξέδωσε το 1987 ((COM(87) 165 τελικό )), η Επιτροπή είχε ήδη διαπιστώσει ότι η έκθεση του ανθρώπου και του περιβάλλοντος στο κάδμιο είχε αυξηθεί και είχε μάλιστα φθάσει, σε ορισμένες περιοχές, σε ανησυχητικά επίπεδα και ότι ήταν απαραίτητο να ελεγχθεί και να μειωθεί η ρύπανση από κάδμιο.

Η Επιτροπή δεν διαθέτει αναλυτικές πληροφορίες σχετικά με την ανακύκλωση του καδμίου.

Η Επιτροπή δεν έχει πεισθεί ότι μια πολιτική ενθάρρυνσης της ανακύκλωσης του καδμίου θα αποτελούσε αποτελεσματικό μέσο προστασίας του περιβάλλοντος. Δεν φαίνεται να υπάρχουν αξιόπιστες επιστημονικές μέθοδοι οι οποίες να επιτρέπουν να διακριθεί το ανακυκλωμένο κάδμιο από το κάδμιο που χρησιμοποιείται για πρώτη φορά. Οι κοινοτικές διατάξεις που αποσκοπούν στον περιορισμό της χρήσης του καδμίου στα προϊόντα μπορούν επομένως να παρακαμφθούν μέσω της παράνομης χρήσης νέου καδμίου. Η ανακύκλωση του καδμίου στα προϊόντα δεν είναι αποδεκτή παρά μόνον όταν αυτά τα προϊόντα κυκλοφορούν στην αγορά σε κλειστό κύκλωμα. Πρέπει επ'αυτού να σημειωθεί ότι η ανακύκλωση του καδμίου εφαρμόζεται για τις ηλεκτρικές στήλες κατ'εφαρμογή της οδηγίας 91/157/ΕΟΚ του Συμβουλίου της 16ης Μαρτίου 1991 σχετικά με τις ηλεκτρικές στήλες και τους συσσωρευτές που περιέχουν ορισμένες επικίνδυνες ουσίες ((ΕΕ L 78 της 26.3.1991 )).

Επομένως η Επιτροπή δεν ακολουθεί γενική πολιτική ενθάρρυνσης της ανακύκλωσης του καδμίου. Πάντως, στο πλαίσιο της οδηγίας 94/62/ΕΚ του Κοινοβουλίου και του Συμβουλίου της 20ης Δεκεμβρίου 1994 σχετικά με τα υλικά συσκευασίας και τα απόβλητα που προέρχονται από τα υλικά συσκευασίας ((ΕΕ L 365 της 31.12.1994 )) θα εξετάσει την εναρμόνιση των εθνικών διατάξεων που αφορούν την ανακύκλωση διάφορων υλικών συσκευασίας όπως τα κιβώτια μπύρας που περιέχουν κάδμιο και θα εξετάσει το 1998 τις δυνατότητες ανακύκλωσης ορισμένων προϊόντων που περιέχουν κάδμιο στη χρήση των οποίων θέτει περιορισμούς η οδηγία του Συμβουλίου 91/338 ((ΕΕ L 186 της 12.7.1991 που τροποποιεί την οδηγία 76/769/ΕΟΚ του Συμβουλίου, της 27.7.1976, σχετικά με την προσέγγιση των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσης μερικών επικίνδυνων ουσιών και παρασκευασμάτων - ΕΕ L 262 της 27.9.1976 )).